CELEX: 32020D1494
Language: ro
Date: 2020-10-12 00:00:00
Title: Decizia (UE) 2020/1494 a Consiliului din 12 octombrie 2020 privind poziția care urmează să fie adoptată în numele Uniunii Europene în cadrul Comitetului de gestiune instituit prin Convenția vamală privind transportul internațional de mărfuri sub acoperirea carnetelor TIR (Convenția TIR) în ceea ce privește anumite amendamente la convenția respectivă

16.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 343/18
               
            
         DECIZIA (UE) 2020/1494 A CONSILIULUI
         din 12 octombrie 2020
         privind poziția care urmează să fie adoptată în numele Uniunii Europene în cadrul Comitetului de gestiune instituit prin Convenția vamală privind transportul internațional de mărfuri sub acoperirea carnetelor TIR (Convenția TIR) în ceea ce privește anumite amendamente la convenția respectivă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția vamală privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 (denumită în continuare „Convenția TIR”) a fost aprobată, în numele Comunității Economice Europene, prin Regulamentul (CEE) nr. 2112/78 al Consiliului (1) și a intrat în vigoare în Comunitate la 20 iunie 1983 (2).
                  
               
                     (2)
                  
                  
                     Prin Decizia 2009/477/CE a Consiliului (3) a fost publicată o versiune consolidată a Convenției TIR. În conformitate cu articolul 1 al doilea paragraf din decizia respectivă, Comisia publică modificările ulterioare ale Convenției TIR în Jurnalul Oficial al Uniunii Europene, indicând data la care acestea intră în vigoare.
                  
               
                     (3)
                  
                  
                     Comitetul de gestiune instituit prin Convenția TIR (denumit în continuare „Comitetul de gestiune”) poate modifica Convenția TIR în conformitate cu articolele 59 și 60 din Convenția TIR.
                  
               
                     (4)
                  
                  
                     În cursul celei de a 73-a sesiuni din 15 octombrie 2020 sau în cadrul unei sesiuni ulterioare, Comitetul de gestiune urmează să adopte anumite amendamente la Convenția TIR.
                  
               
                     (5)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul Comitetului de gestiune în ceea ce privește amendamentele la Convenția TIR, întrucât modificările respective vor avea caracter obligatoriu pentru Uniune.
                  
               
                     (6)
                  
                  
                     Pentru a accelera modernizarea regimului TIR, este necesar să se introducă transmiterea electronică obligatorie a datelor de către autoritățile competente către Comitetul executiv TIR constituit de Comitetul de gestiune în ceea ce privește autorizațiile titularilor de carnete TIR și retragerile acestor autorizații, precum și să se creeze o bază de date online internațională fiabilă a birourilor vamale care acceptă operațiuni TIR, prin modificarea articolului 38 din Convenția TIR și a anexei 9 la Convenția TIR și prin crearea unei noi note explicative la articolul 45 din Convenția TIR.
                  
               
                     (7)
                  
                  
                     Pentru a spori atractivitatea Convenției TIR atât pentru operatorii economici, cât și pentru autoritățile vamale, este necesar să se permită părților contractante să acorde facilități mai mari persoanelor autorizate în aplicarea Convenției TIR, prin crearea unei noi note explicative la articolul 49 din Convenția TIR.
                  
               
                     (8)
                  
                  
                     Pentru clarificarea Convenției TIR, este necesar să se precizeze utilizarea unui traseu determinat în cadrul uniunilor vamale, prin modificarea articolului 20 din Convenția TIR, și să se majoreze suma maximă recomandată care poate fi solicitată din partea asociațiilor garante pentru carnetele TIR pentru tutun și alcool, prin modificarea notei explicative la articolul 8 din Convenția TIR.
                  
               
                     (9)
                  
                  
                     Poziția Uniunii în cadrul Comitetului de gestiune ar trebui să se bazeze, așadar, pe proiectele de amendamente la Convenția TIR.
                  
               
                     (10)
                  
                  
                     Poziția Uniunii ar trebui exprimată de Comisie.
                  
               
                     (11)
                  
                  
                     Atunci când se votează formal în cadrul Comitetului de gestiune, poziția Uniunii ar trebui să fie exprimată de statele membre ale Uniunii acționând împreună în interesul Uniunii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a 73-a sesiuni sau al unei sesiuni ulterioare a Comitetului de gestiune constituit prin Convenția vamală privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 (denumită în continuare „Convenția TIR”) se bazează pe proiectele de amendamente la Convenția TIR (4).
         
         
            Articolul 2
            
               (1)   Comisia exprimă poziția menționată la articolul 1.
            
            
               (2)   Statele membre ale Uniunii exprimă poziția Uniunii în cazul în care se votează formal în cadrul Comitetului de gestiune, acționând împreună în interesul Uniunii.
            
         
         
            Articolul 3
            Reprezentanții Uniunii pot conveni asupra unor modificări tehnice minore ale poziției menționate la articolul 1, fără a fi necesară o nouă decizie a Consiliului.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Luxemburg, 12 octombrie 2020.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Regulamentul (CEE) nr. 2112/78 al Consiliului din 25 iulie 1978 privind semnarea Convenției vamale privind transportul internațional de mărfuri, sub acoperirea carnetelor TIR (Convenția TIR) din 14 noiembrie 1975 de la Geneva (JO L 252, 14.9.1978, p. 1).
         
            (2)  JO L 31, 2.2.1983, p. 13.
         
            (3)  Decizia 2009/477/CE a Consiliului din 28 mai 2009 de publicare în formă consolidată a textului Convenției vamale privind transportul internațional de mărfuri sub acoperirea carnetelor TIR (Convenția TIR) din 14 noiembrie 1975 de la Geneva, astfel cum a fost modificată după această dată (JO L 165, 26.6.2009, p. 1).
         
            (4)  A se vedea documentul ST 10759/2020 la adresa http://register.consilium.europa.eu.